Broj: 711-I-832-P-187/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Jasne Nanut, zamjenice predsjednika Društva hrvatskih filmskih redatelja,** za davanjem očitovanja,na 164. sjednici, održanoj 22. ožujka 2022., daje sljedeće:

**OČITOVANJE**

**S obzirom da ravnatelji ustanova iz kulture kojima je osnivač jedinica lokalne i područne (regionalne) samouprave nisu navedeni u članku 3. ZSSI/21-a, ravnatelj Ustanove Zagreb film nije obveznik u smislu odredbi navedenog Zakona te ga ne obvezuju ograničanja propisana tim Zakonom.**

Obrazloženje

Jasna Nanut, zamjenica predsjednika Društva hrvatskih filmskih redatelja, podnijela je zahtjev za očitovanjem koji je u knjigama ulazne pošte zaprimljen 17. ožujka 2022. pod brojem: 711-U-3712-P-187/22-01-3, povodom kojeg se vodi predmet broj P-182/22.

Podnositeljica traži mišljenje Povjerenstva je li ravnatelj Ustanove Zagreb film obveznik ZSSI/21-a te može li istovremeno obnašati funkciju ravnatelja navedene ustanove i predsjednika Društva hrvatskih filmskih redatelja te za to primati naknadu. Navodi da će se Izborna sjednica predsjednika Društva hrvatskih filmskih redatelja održati 17. ožujka 2022.

Uvidom u podatke sudskog registra nadležnog Trgovačkog suda u Zagrebu, utvrđeno je da je upisana Ustanova Zagreb film, kojoj je osnivač Grad Zagreb, te da ista obavlja djelatnosti proizvodnje, prometa i javnog prikazivanja filmova, snimanja i presnimavanja video i audio matarijala, iznajmljivanja i prodaje kazeta s audio i video materijalima te organiziranja sajmova, zabavnih parkova, kongresa, savjetovanja, stručnih skupova, koncerata, promidžbenih skupova.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavcima 1. i 2. ZSSI/21-a određen je krug obveznika koje obvezuju odredbe ZSSI/21-a, pa time i u pogledu dopuštenosti istodobnog obavljanja dužnosti ili funkcija.

Osim predsjednika i članovi uprava trgovačkih društava u kojima jedinice lokalne i područne (regionalne) samouprave imaju većinski udio (članak 3. stavak 1. podstavak 40.), te ravnatelja pojedinih ustanova (lokalne razvojne agencije, zdravstvene ustanove (članak 3. stavak 1. podstavci 63. i 65. ZSSI/21), navedenim zakonskim odredbama nije propisano da bi ravnatelj ustanove, čiji je osnivač jedinica lokalne i područne (regionalne) samouprave, a koja se bavi proizvodnjom, prometom i javnim prikazivanjem filmova, odnosno obavlja djelatnost iz područja kulture, bio obveznik.

Slijedom navedenog, ravnatelj Ustanove Zagreb film nije obveznik u smislu odredbi ZSSI/21-a te ga ne obvezuju ograničanja propisana tim Zakonom.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana